CELEX: 32015D2414
Language: hu
Date: 2015-12-17 00:00:00
Title: A Bizottság (EU) 2015/2414 végrehajtási határozata (2015. december 17.) az EN 521:2006 „Cseppfolyósított szénhidrogéngázzal üzemelő készülékek előírásai. Hordozható, gőznyomású, szénhidrogéngázzal üzemelő készülékek” című harmonizált szabvány hivatkozásának a 2009/142/EK európai parlamenti és tanácsi irányelvvel összhangban, az Európai Unió Hivatalos Lapjában, korlátozással való közzétételéről (az értesítés a C(2015) 9145. számú dokumentummal történt) (EGT-vonatkozású szöveg)

19.12.2015   
            
            
               HU
            
            
               Az Európai Unió Hivatalos Lapja
            
            
               L 333/120
            
         A BIZOTTSÁG (EU) 2015/2414 VÉGREHAJTÁSI HATÁROZATA
   (2015. december 17.)
   az EN 521:2006 „Cseppfolyósított szénhidrogéngázzal üzemelő készülékek előírásai. Hordozható, gőznyomású, szénhidrogéngázzal üzemelő készülékek” című harmonizált szabvány hivatkozásának a 2009/142/EK európai parlamenti és tanácsi irányelvvel összhangban, az Európai Unió Hivatalos Lapjában, korlátozással való közzétételéről
   
      
         (az értesítés a C(2015) 9145. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gázüzemű berendezésekről szóló, 2009. november 30-i 2009/142/EK európai parlamenti és tanácsi irányelvre (1) és különösen annak 6. cikkének (1) bekezdésére,
   tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendelet (2) 22. cikke értelmében létrehozott bizottság véleményére,
   mivel:
   
               (1)
            
            
               A 2009/142/EK irányelv úgy rendelkezik, hogy a gázüzemű berendezések (a továbbiakban: „berendezések”) csak akkor hozhatók forgalomba és helyezhetők üzembe, ha azok rendeltetésszerű használat mellett nem veszélyeztetik a személyek, a háziállatok és a vagyontárgyak biztonságát.
            
         
               (2)
            
            
               A berendezéseknek teljesíteniük kell a 2009/142/EK irányelv I. mellékletében meghatározott alapvető követelményeket. Amennyiben a berendezések megfelelnek azoknak a vonatkozó nemzeti szabványoknak, amelyek átültetik azon harmonizált szabványokat, amelyek hivatkozási számát az Európai Unió Hivatalos Lapjában közzétették, vélelmezni kell, hogy a berendezések teljesítik e követelményeket.
            
         
               (3)
            
            
               Az Európai Szabványügyi Bizottság (CEN) 2005. december 28-án elfogadta az EN 521:2006 „Cseppfolyósított szénhidrogéngázzal üzemelő készülékek előírásai. Hordozható, gőznyomású, szénhidrogéngázzal üzemelő készülékek” című harmonizált szabványt. A szabvány hivatkozási számát ezt követően közzétették az Európai Unió Hivatalos Lapjában
                   (3).
            
         
               (4)
            
            
               2014. június 30-án Hollandia a 2009/142/EK irányelv 6. cikkének (1) bekezdése alapján hivatalos kifogást emelt az EN 521:2006 szabvánnyal kapcsolatban. A hivatalos kifogás azon alapult, hogy Hollandia értékelése szerint a szabvány nem felel meg teljes mértékben a 2009/142/EK irányelv alapvető követelményeinek.
            
         
               (5)
            
            
               Mivel a (vízszintes kialakítású) hordozható fekvő gázfőzőkkel összefüggésben sorozatos balesetek történtek, és ezt követően az érintett termékekkel kapcsolatban piacfelügyeleti eljárásra került sor, Hollandia szerint úgy tűnik, hogy a szóban forgó termékek a rendeltetésszerű használat során veszélyt jelentenek a felhasználókra nézve. Konkrét példát említve: amikor a fekvő gázfőzőket grillrosttal vagy 180 mm-nél nagyobb átmérőjű serpenyővel használták, a gázpalack hőmérséklete jóval meghaladta az EN 521:2006 szabványban előírt 50 °C-ot, és emiatt fennállt annak a veszélye, hogy a palack kigyullad vagy felrobban. Hollandia rámutatott arra, hogy az EN 521:2006 szabványban előírt vizsgálatok nem térnek ki megfelelő mértékben a szóban forgó hordozható tűzhelyekkel és hasonló gázberendezésekkel összefüggő kockázatokra, mivel az ilyen berendezéseket nem biztonságos nagyméretű serpenyőkkel használni, és ezért az EN 521:2006 szabvány nem felel meg a 2009/142/EK irányelv I. mellékletének 1.1. és 3.1.1. pontjában meghatározott alapvető követelményeknek.
            
         
               (6)
            
            
               A hordozható fekvő gázfőzők gázzal üzemelő főzőberendezésnek minősülnek, és a 2009/142/EK irányelv hatálya alá tartoznak. Ezek és az álló gázfőzők jelentik a közvetlenül gázpalackhoz csatlakozó hordozható gázfőzők két alaptípusát. Ellentétben az álló gázfőzőkkel, amelyekben a gázégő a gázpalack vagy a palack számára kialakított rekesz tetejére van szerelve, a fekvő gázfőzőkben a gázégő egy olyan vízszintes házra van szerelve, amelyben a gázpalack beépített rekesze az égő mellett található. Úgy tűnik, hogy a hordozható fekvő gázfőzők egyre nagyobb részarányt képviselnek a hordozható gázfőzők piacán; ez utóbbi fogyasztási cikkek használata általánosan elterjedt a családi szabadidős tevékenységek során.
            
         
               (7)
            
            
               A 2009/142/EK irányelv értelmében a berendezéseket úgy kell megtervezni és gyártani, hogy biztonságosan működjenek, és rendeltetésszerű használat során ne jelentsenek veszélyt. Ezen túlmenően használatuk során nem fordulhat elő semmiféle, a biztonságukat hátrányosan befolyásoló instabilitás, alakváltozás, törés vagy elhasználódás. Végül pedig a berendezések azon részei, amelyeket a talajhoz vagy más felületekhez közel szándékoznak elhelyezni, nem érhetnek el olyan hőmérsékletet, amely veszélyt jelent a környezetre.
            
         
               (8)
            
            
               A nem újratölthető palackokhoz tervezett, gőznyomású cseppfolyósított szénhidrogéngázzal üzemelő, többek között főzésre, világításra és fűtésre használt hordozható berendezések széles skálája tartozik az EN 521:2006 szabvány hatálya alá. A szabvány hatálya alá olyan főzőberendezések tartoznak, mint például a főzőlapok, a grillsütők és a kerti grillsütők egyes típusai, kivéve a zárt térben használható kerti grillsütőket. Az EN 521:2006 szabvány részletes rendelkezéseket és rajzokat tartalmaz a hatálya alá tartozó hordozható berendezések kialakítására, a biztonságosságukkal összefüggő teljesítményjellemzőkre és racionális energiafelhasználásukra, valamint a vizsgálati módszerekre és tájékoztatási követelményekre vonatkozóan.
            
         
               (9)
            
            
               Az EN 521:2006 szabvány több szakasza is úgy rendelkezik, hogy a stabilitás, hőmérséklet stb. ellenőrzésére szolgáló vizsgálatokat egy 180 mm átmérőjű edénnyel kell végrehajtani, míg A. mellékletének A.1. táblázata (A vizsgálathoz szükséges edények jellemzői) 120 mm-től 340 mm-ig terjedő átmérőjű serpenyőre hivatkozik. Továbbá a berendezéshez mellékelendő utasítások és figyelmeztetések nem tartalmaznak olyan utalást, amely felhívná a felhasználó figyelmét arra, hogy csak legfeljebb 180 mm átmérőjű serpenyők használhatók a berendezéssel.
            
         
               (10)
            
            
               Általában az EN 521:2006 szabványt tekintik referenciának annak ellenőrzésére, hogy a hordozható fekvő gázfőzők megfelelnek-e a 2009/142/EK irányelv alapvető követelményeinek. Az EN 521:2006 szabvány azonban nem tartalmaz olyan rendelkezést, amely arra utalna, hogy milyen kockázatokkal járhat, ha a fekvő gázfőzőket 180 mm-nél nagyobb átmérőjű serpenyővel használják. Nem foglal magában semmiféle figyelmeztetést arra vonatkozóan, hogy a felhasználók ne használják őket nagyobb méretű serpenyőkkel. Ezenfelül a szabvány nem tartalmaz olyan tervezési követelményt (műszaki előírást), amely – figyelembe véve a technika jelenlegi állását – megvalósítható lenne azzal a céllal, hogy a gyakorlatban lehetetlenné váljon a berendezésnek a használat biztonságosságát garantáló serpenyőknél nagyobb serpenyőkkel való használata. Következésképpen a forgalomban lévő hordozható fekvő gázfőzők kialakításában nincs olyan tervezési megoldás, amely megelőzné a 180 mm-nél nagyobb átmérőjű serpenyők használatából fakadó kockázatokat, de a gázfőzők erre vonatkozó figyelmeztetéssel, illetve tájékoztatással sincsenek ellátva. A fekvő gázfőzők gázpalackjai azonban a hőmérséklet szempontjából sokkal érzékenyebbek a nagy serpenyők használatára, mint az álló gázfőzők gázpalackjai, amelyekkel kapcsolatban egyáltalán nem jelentettek baleseteket vagy egyéb problémákat.
            
         
               (11)
            
            
               Figyelmeztetés vagy olyan tervezési előírás hiányában, amely korlátozná a fekvő gázfőzők 180 mm-nél nagyobb átmérőjű serpenyővel való használatát, ésszerűen feltételezhető, hogy a fogyasztók nagyobb serpenyőket használnak, amikor a családjuknak készítenek ételt. Ez a magatartás ésszerűen előreláthatónak és ezért a 2009/142/EK irányelv értelmében véve „rendeltetésszerű használatnak” tekinthető. Egyes gyártók saját kezdeményezésből már figyelembe veszik ezt a gyakorlatot, és olyan figyelmeztetéssel látják el berendezéseiket, amely óva inti a felhasználókat attól, hogy 180 mm-nél nagyobb átmérőjű serpenyővel használják azokat.
            
         
               (12)
            
            
               Tartalma alapján úgy tűnik, hogy az EN 521:2006 szabvány nem veszi figyelembe a hordozható fekvő gázfőzők sajátosságait. A szabvány csak álló gázfőzőkre vonatkozó rajzokat és vizsgálatokat tartalmaz, illetve ír elő. Ez a szabvány kidolgozásakor uralkodó helyzetet tükrözi, amikor ilyen típusú hordozható gázfőzők még nem voltak forgalomban. Ebből tehát az következik, hogy a szándék szerint csak az álló gázfőzők tartoznak az EN 521:2006 szabvány hatálya alá, a fekvő kialakításúak, amelyekre Hollandia hivatalos kifogása is vonatkozik, azonban nem. Ez azonban sem a szabvány hatályában, sem az egyéb rendelkezéseiben nem tükröződik. Ez azzal a kockázattal jár, hogy félreértés alakul ki a gyártók, a bejelentett szervezetek, valamint az egyéb érintett felek körében az EN 521:2006 szabvány hatályát illetően.
            
         
               (13)
            
            
               Az EN 521:2006 szabvány, valamint Hollandia és a többi tagállam, a CEN és az ágazat által benyújtott adatok alapján, továbbá a gázüzemű berendezésekkel foglalkozó munkacsoporttal folytatott konzultációt követően széles körű megállapodás alakult ki arról, hogy mivel az EN 521:2006 szabvány nem tartalmaz olyan rendelkezéseket, amelyek a hordozható fekvő gázfőzők sajátosságaira és az azokhoz kapcsolódó kockázatokra vonatkoznának, a szabvány az ilyen típusú berendezések tekintetében nem felel meg a 2009/142/EK irányelv alapvető követelményeinek. A hordozható fekvő gázfőzők gyártóinak ezért más módon kell biztosítaniuk, hogy berendezéseik megfeleljenek a 2009/142/EK irányelv alapvető követelményeinek, amit a megfelelőségértékelés során ellenőrizni kell. Az ilyen berendezésekre a 2009/142/EK irányelvnek való vélelmezett megfelelés alapján már kiadott EK-típusvizsgálati tanúsítványokat felül kell vizsgálni, és ellenőrizni kell, hogy az érintett berendezések megfelelnek-e a szóban forgó irányelvben előírt alapvető követelményeknek.
            
         
               (14)
            
            
               Az EN 521:2006 szabvány hivatkozási számát továbbra is közzé kell tenni az Európai Unió Hivatalos Lapjában, mivel a hatálya alá tartozó berendezések tekintetében nem merült fel probléma a 2009/142/EK irányelvben előírt alapvető követelményeknek való megfeleléssel összefüggésben. Mindazonáltal az EN 521:2006 szabvány hatályát és azzal összefüggésben a megfelelőség vélelmezésének mértékét illető jogbiztonság érdekében a közzétételt olyan figyelmeztetésnek kell kísérnie, amely felhívja a figyelmet arra a tényre, hogy az EN 521:2006 szabvány hatálya nem terjed ki a hordozható fekvő gázfőzőkre,
            
         ELFOGADTA EZT A HATÁROZATOT:
   1. cikk
   (1)   Az EN 521:2006 „Cseppfolyósított szénhidrogéngázzal üzemelő készülékek előírásai. Hordozható, gőznyomású, szénhidrogéngázzal üzemelő készülékek” című harmonizált szabvány hivatkozását nem kell visszavonni az Európai Unió Hivatalos Lapjában közzétett szabványok jegyzékéből.
   (2)   Az EN 521:2006 szabványnak az Európai Unió Hivatalos Lapjában közzétett hivatkozási számát a mellékletben előírt figyelmeztetésnek kell kísérnie.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2015. december 17-én.
      
         
            a Bizottság részéről
         
         Elżbieta BIEŃKOWSKA
         
            a Bizottság tagja
         
      
   
   
      (1)  HL L 330., 2009.12.16., 10. o.
   
   
      (2)  HL L 316., 2012.11.14., 12. o.
   
   
      (3)  A Bizottság közleménye a gázüzemű berendezésekről szóló 2009/142/EK európai parlamenti és tanácsi irányelv (kodifikált változat) végrehajtása keretében (HL C 349., 2010.12.22., 6. o.).
   
      MELLÉKLET
      
         Az uniós harmonizációs jogszabályok értelmében harmonizált szabványok címének és hivatkozásának közzététele
      
      
                  ESZSZ (1)
                  
               
               
                  A harmonizált szabvány hivatkozási száma és címe
                  (és a referenciadokumentum)
               
               
                  A helyettesített szabvány hivatkozási száma
               
               
                  A helyettesített szabvány megfelelőségére vonatkozó vélelem megszűnésének időpontja
                  1. megjegyzés:
               
            
                  CEN
               
               
                  EN 521:2006 Cseppfolyósított szénhidrogéngázzal üzemelő készülékek előírásai. Hordozható, gőznyomású, szénhidrogéngázzal üzemelő készülékek
               
               
                  EN 521:1998
                  2.1. megjegyzés:
               
               
                  A hatályvesztés időpontja
                  (2009.11.30.)
               
            
                  
                     Figyelmeztetés
                      (2): E közzététel nem vonatkozik a hordozható fekvő gázfőzőkre (3).
               
            
            
         (1)  ESZSZ: Európai szabványügyi szervezet:
      
                  —
               
               
                  CEN: Avenue Marnix 17, B-1000, Brussels, Tel. +32 2 5500811; fax + 32 2 5500819 (http://www.cen.eu)
               
            
         (2)  Az EN 521:2006 „Cseppfolyósított szénhidrogéngázzal üzemelő készülékek előírásai. Hordozható, gőznyomású, szénhidrogéngázzal üzemelő készülékek” című harmonizált szabvány hivatkozásának a 2009/142/EK európai parlamenti és tanácsi irányelvvel összhangban, az Európai Unió Hivatalos Lapjában, korlátozással való közzétételéről szóló (EU) 2015/2414 bizottsági végrehajtási határozatnak (HL L 333, 2015.12.19., 120. o.) megfelelően.
      
         (3)  A fekvő gázfőzőkben a gázégő egy olyan vízszintes házra van szerelve, amelyben az égő mellett beépített rekesz található a gázpalack számára.
      1. megjegyzés: A megfelelőségre vonatkozó vélelem megszűnésének időpontja általában megegyezik az európai szabványügyi szervezet által meghatározott visszavonási időponttal, azonban felhívjuk e szabványok használóinak a figyelmét arra, hogy bizonyos kivételes esetekben ez másképpen lehet.
      2.1. megjegyzés: Az új (vagy módosított szabvány) alkalmazási köre megegyezik a helyettesített szabványéval. A meghatározott időponttól a helyettesített szabvány esetében megszűnik az irányelv alapvető követelményeinek való megfelelőségre vonatkozó vélelem.